b'\n_START_ARTICLE_\nPajacek in pun\xc4\x8dka\n_START_SECTION_\nO pisatelju\n_START_PARAGRAPH_\nKajetan Kovi\xc4\x8d, slovenski pisatelj, pesnik in prevajalec se je rodil 27.10.1931 v Mariboru. Bil je novinar in glavni urednik pri Dr\xc5\xbeavni zalo\xc5\xbebi Slovenije v Ljubljani. Za svoje delo je prejel \xc5\xa1tevilna priznanja, leta 1978 tudi Pre\xc5\xa1ernovo nagrado in leta 2002 srednjeevropsko nagrado CET. Sedaj \xc5\xbeivi v Ljubljani. Napisal je veliko proznih del, pisal tudi poezijo. Poleg pravljice Pajacek in pun\xc4\x8dka, je znana tudi druga njegova mladinska literatura, npr.: Moj prijatelj Piki Jakob, Ma\xc4\x8dek Muri, Zmaj Direndaj.\n_START_SECTION_\nObnova\n_START_PARAGRAPH_\nNeko\xc4\x8d je bila majhna pun\xc4\x8dka, ki je \xc5\xbeivela popolnoma sama, imela ni ne mame, ne o\xc4\x8deta, ne brata ali sestre. Da ji ni bilo dolg\xc4\x8das, si je izmi\xc5\xa1ljevala zgodbe in \xc5\xa1ivala pisane pajacke iz blaga._NEWLINE_Prodajala jih je v mestu, tiste, ki so ji bili \xc5\xa1e posebej pri srcu pa je obdr\xc5\xbeala zase. Imela jih je veliko in vsak je bil druga\xc4\x8den. Bili so rumeni, rde\xc4\x8di, oran\xc5\xbeni in modri, suhi, debeli, veseli ali \xc5\xbealostni. Deklica se je z njimi rada igrala, a ji je kmalu postalo dolg\xc4\x8das, mo\xc4\x8dno si je \xc5\xbeelela, da bi njeni pajacki postali \xc5\xbeivi. Se\xc5\xa1ila si je novega pajacka, a ta je kot vsi drugi le mirno sedel in nemo zrl predse. Pun\xc4\x8dko je to raz\xc5\xbealostilo, ponesre\xc4\x8di se je zbodla z \xc5\xa1ivanko, nato pa zabodla \xc5\xa1e pajacka. Kar naenkrat je pajacek o\xc5\xbeivel, za\xc4\x8del govoriti in skakati po sobi. Pun\xc4\x8dka je bila navdu\xc5\xa1ena, s \xc5\xa1ivanko je zabodla \xc5\xa1e ostale pajacke in vsi so o\xc5\xbeiveli in \xc5\xbeivahno poskakovali. Kmalu so se na iglice privadili in vsak pajacek je poprijel za delo. Nekateri so pospravljali, drugi kuhali, tretji igrali in zabavali deklico._NEWLINE_Ona je bila zadovoljna, a ker so namesto nje vse postorili pisani pajacki, se je za\xc4\x8dela dolgo\xc4\x8dasiti. Odlo\xc4\x8dila se je da bo se\xc5\xa1ila najlep\xc5\xa1ega in posebnega pajacka, ki bo druga\xc4\x8den od drugih. Ko je kon\xc4\x8dala, mu je \xc5\xa1ivanko zabodla naravnost v srce. Prelep pajacek je o\xc5\xbeivel in postal pun\xc4\x8dkin najljub\xc5\xa1i pajacek. Pa ne samo to, on je znal pripovedovati najlep\xc5\xa1e zgodbe, ki so pun\xc4\x8dko osre\xc4\x8devale. Poleg tega je znal tudi pri\xc4\x8darati sladke sanje za lahko no\xc4\x8d. Deklico so zgodbe zabavale, a kmalu je hotela ve\xc4\x8d, ve\xc4\x8d bolj\xc5\xa1ih zgodb. Zato je vsaki\xc4\x8d, ko si je za\xc5\xbeelela lep\xc5\xa1e pravljice pajacka z \xc5\xa1ivanko zabodla v srce. In res je bil pajacek \xc5\xbeivahnej\xc5\xa1i, zgodbe pa zanimivej\xc5\xa1e. Pun\xc4\x8dka je bila vesela in pono\xc4\x8di je sanjala o sebi in pajacku, a ker je imel pajacek srce \xc5\xbee prepolno iglic, je umrl. Vsa prestra\xc5\xa1ena se je zbudila. In res, pajacek je le\xc5\xbeal poleg nje popolnoma negiben in se ni prebudil. Pun\xc4\x8dka je bila zelo \xc5\xbealostna in jezna nase, ker je pajacek umrl zaradi nje. Izpulila je iglice iz njegovega srca in jih zasadila v svoje, \xc4\x8deprav jo je bolelo. Potem pa se je pajacek nenadoma prebudil in jo vpra\xc5\xa1al zakaj joka. Povedal ji je da je vse dobro, ter da se ji je vse le sanjalo. Iz njenega srca pa je ne\xc5\xbeno pobral iglice._NEWLINE_Tako sta pajacek in pun\xc4\x8dka spet sre\xc4\x8dno \xc5\xbeivela med drugimi pisanimi pajacki, iglic pa si nista ve\xc4\x8d zabadala v srce.\n_START_SECTION_\nViri in literatura\n_START_PARAGRAPH_\n- Kovi\xc4\x8d, Kajetan: Pajacek in pun\xc4\x8dka, Mladinska knjiga 1984'